บลจ.กสิกรไทยเจ๋ง!
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

เอยูเอ็มทะลุ5แสนล้านเจ้าแรก
กองทุนรวมยังตามไทยพาณิชย์โพสต์ทูเดย์ — บลจ.กสิกรไทย แจ๋ว ดันเอยูเอ็มทะลุ 5 แสนล้านบาทรายแรกในประเทศไทย กระโดดพรวดเดียว 1.5 แสนล้านบาท
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ณ สิ้นปี 2552 มูลค่าสินทรัพย์ภายใต้การจัดการ (เอยูเอ็ม) ของ บลจ.กสิกรไทย อยู่ที่ 508,629.92 ล้านบาท เพิ่มขึ้น 1.55 แสนล้านบาท หรือ 44.23% จากเมื่อวันที่ 31 ธ.ค. 2551 ที่มีมูลค่าสินทรัพย์ภายใต้การบริหารเท่ากับ 3.5 แสนล้านบาท ซึ่งถือเป็น บลจ.แห่งแรกในประเทศไทยที่มีมูลค่าสินทรัพย์เกินกว่า 5 แสนล้านบาท
ทั้งนี้ สินทรัพย์ภายใต้การบริหารที่ทะลุ 5 แสนล้านบาทของ บลจ.กสิกรไทย แบ่งเป็นธุรกิจกองทุนรวม 3.83 แสนล้านบาท ธุรกิจกองทุนส่วนบุคคล 5.34 หมื่นล้านบาท และธุรกิจกองทุนสำรองเลี้ยงชีพ 7.16 หมื่นล้านบาท 
อย่างไรก็ตาม สำหรับธุรกิจกองทุนรวม บลจ.กสิกรไทยยังมีส่วนแบ่งการตลาดเท่ากับ 20.78% ซึ่งเป็นอันดับ 2 รองจาก บลจ.ไทยพาณิชย์ ที่มีมูลค่าสินทรัพย์สุทธิ (เอ็นเอวี) เท่ากับ4.07 แสนล้านบาท คิดเป็นส่วนแบ่งการตลาด 22.59% 
ก่อนหน้านี้ นายพัชร เคยกล่าวว่า ในปี 2553 ตั้งเป้าหมายเพิ่มเอยูเอ็มให้ได้มากกว่า 20% ในขณะที่คาดว่าอุตสาหกรรมบริษัทจัดการกองทุนจะมีการเติบโตเพียง 15% 
“การเติบโตของมูลค่าทรัพย์สินสุทธิดังกล่าว สะท้อนให้เห็นถึงความไว้วางใจของผู้ลงทุนที่มีต่อบริษัททั้งในด้านการบริหารกองทุนที่มีประสิทธิภาพและมีความโปร่งใส กองทุนมีผลการดำเนินงานอยู่ในเกณฑ์ดีสม่ำเสมอ รวมถึงการมีผลิตภัณฑ์ให้เลือกลงทุนหลากหลาย และ บลจ.กสิกรไทยยังได้รับการสนับสนุนอย่างดีจากตัวแทนสนับสนุนการขาย โดยเฉพาะอย่างยิ่งธนาคารกสิกรไทย” นายพัชร กล่าว
นายพัชร ยังกล่าวอีกว่า หลังจากนี้ บลจ.กสิกรไทยเตรียมผลิตภัณฑ์การลงทุนใหม่ๆ กิจกรรมการส่งเสริมการขาย และกิจกรรมพิเศษให้กับผู้ลงทุนตลอดปี 2553 พร้อมทั้งพัฒนาการให้คำปรึกษาและบริการที่ตอบสนองความต้องการของผู้ลงทุน